અમદાવાદઃ આજે પીએમ મોદીનો 68મો જન્મ દિવસ છે. નરેન્દ્ર મોદીની યાત્રા ઉત્તર ગુજરાતના મહેસાણા જિલ્લાના નાનકડા શહેર વડનગરની સાંકડી ગલીઓમાંથી શરૂ થઈ હતી. ભારત આઝાદ થયું તેના ત્રણ વર્ષ બાદ અને ભારત પ્રજાસત્તાક બન્યાના 8 મહિના બાદ, 17 સપ્ટેમ્બર, 1950ના રોજ નરેન્દ્ર મોદીનો જન્મ થયો હતો. દામોદરદાસ મોદી અને હિરાબા મોદીના છ સંતાનોમાં તેઓ ત્રીજા સંતાન હતા. આમ તો નરેન્દ્ર મોદી સંઘ, જનસંઘ અને ભાજપના મોટો નેતાઓ અને પદાધિકારીઓને પોતાનો પ્રેરણા સ્ત્રોત હોવાનું જણાવે છે. પરંતુ સંઘ સાથે જોડાયેલી બે હસ્તીઓ લક્ષ્મણ રાવ ઈનામદાર ઉર્ફ વકીલ સાહેબ અને ડૉ.પ્રાણલાલ વ્રજલાલ દોશી ઉર્ફ પપ્પાજીની અસર નરેન્દ્ર મોદીના જીવન પર ખૂબ જ જોવા મળે છે. 1974માં વકીલ સાહેબે મોદીને આરએસએસના અમદાવાદ સ્થિત કાર્યાલય હેડગેવાર ભવન બોલાવી લીધા હતા. જ્યાં તેઓ સ્વયંસેવકો માટે ચા-નાસ્તો બનાવવાની સાથે 8-9 ઓરડામાં ઝાડું પોતા લગાવતા અને તેની સાથે સાથે વકીલ સાહેબના કપડા પણ ધોતા હતા.